Terry Pratchett

**Sir Terence David John Pratchett**, OBE, a oa ur skrivagner skiant-faltazi saoz ganet d'an 28 a viz Ebrel 1948 e Beaconsfield (Buckinghamshire), ha marvet d'an 12 a viz Meurzh 2015 e Broad Chalke (Wiltshire).

## Buhez
Kentañ oberenn Pratchett e oa un danevell, *The Hades Business*, embannet e kelaouenn e skol pa oa 13 vloaz. Gounezet en devoa 14 (£) hag adembannet e voe e 1961 er gelaouenn *Science Fantasy*. Skrivañ a reas da c'houde *Night Dweller* e miz Du 1965 e niverenn 156 *New Worlds*.

Goude ur bloaz studi war an arzoù, an Istor hag ar saozneg, e krogas da labourat e 1965 evel kazetenner evit ar gazetenn *Bucks Free Press*.
« *I started work one morning and saw my first body three hours later*. » ("D'ur beure e krogis da labourat ha teir eurvezh goude e welis ma c'horf-marv kentañ. »).
Kentelioù kazetennerezh ha saozneg en devoe e-pad e amzer vak.

A-drugarez d'e labour kazetenner e voe kaset da atersiñ an ardamezour Peter Bander Van Duren (1930-2004) diwar-benn ul levr embannet gantañ. Van Duren a oa isrener un ti-embann bihan e Gerrards Cross, Buckinghamshire : *Colin Smythe Limited*. Komz a reas neuze eus ul levr en doa skrivet, *The Carpet People*, hag a voe embannet.

E 1970 e kuitaas *Bucks Free Press* evit labourat er *Western Daily Press*, a-raok distreiñ d'an hini gentañ e 1972 evel skoazeller war ar skridaozañ. E 1973 e troas da skrivañ evit ar *Bath Chronicle*.

E 1980 e voe karget eus daremprederezh ar *Central Electricity Generating Board* (CGEB ; Burev an Tredan) war un dachenn ma oa meur a greizenn nukleel.

Kuitaat a reas e labour er CEGB e 1987 rak merzhet en doa e c'houneze muioc'h a arc'hant gant e skridoù eget gant e garg. Adalek ar mare-se e skrivas daou levr bep bloaz.

Kerkent goude resevet Urzh Impalaeriezh Breizh-Veur e 1998 evit e zegasadennoù d'al lennegezh e lavaras kerkent d'ar media :
« *I suspect the 'services to literature' consisted of refraining from trying to write any*. » (« Damgrediñ a ran e oa an "degasadennoù d'al lennegezh"-se mirout ouzhin a glask skrivañ tra pe dra. »)

D'an 11 a viz Kerzu 2007 e kemennas T. Pratchett e oa tizhet gant ur stumm ral eus kleñved Alzheimer. Tri miz goude, e miz Meurzh 2008, e roas ur milion a zollaroù d'an *Alzheimer's Research Trust*, spontet ma oa pa ne vefe budjed an enklaskoù diwar-benn kleñved Alzheimer nemet 3% eus hini ar re diwar-benn ar c'hrign-bev.

E 2009 e voe lakaet Terry Pratchett da varc'heg Urzh Impalaeriezh Breizh-Veur.

E Broad Chalke, Wiltshire, e tremenas e zevezhioù diwezhañ, gant Lyn, e wreg. Eno e varvas d'an 12 a viz Meurzh 2015, oadet a 66 vloaz.

## Oberennoù
### Dastumad ''Discworld''
;Romantoù

;Kevelennoù
An holl gevelennoù (istorioù berr) hag a denn da ved *Discworld* zo bet embannet en dastumad *A Blink of the Screen*.

;Kartennoù (*"Mapps"*)
Daoust ma tisklêrias Terry Pratchett *There are no maps. You can't map a sense of humour* ("N'eus kartenn ebet. Ne c'heller ket kartenniñ skiant ar mousfent. ez eus 4 *"mapp"* da zeskrivañ *Discworld* : *The Streets of Ankh-Morpork* (1993), *The Discworld Mapp* (1995), *A Tourist Guide to Lancre* (1998) ha *Death's Domain* (1999). 
;Levrioù skiantel
Gant ar matematikour Ian Stewart hag ar bevoniour Jack Cohen e kenlabouras T. Pratchett evit sevel pevar levr, ma'z eo *Discworld* ur skor evit displegañ fedoù skiantel. E pep levr ez eus a bep eil un istor eus *Discworld* hag ur pennad hag a zispleg ar skiant wirion a zo stag outañ
* *The Science of Discworld* (1999) 
* *The Science of Discworld II: The Globe* (2002) 
* *The Science of Discworld III: Darwin's Watch* (2005) 
* *The Science of Discworld IV: Judgement Day* (2013) 

### Levrioù all
;Oadourien
* *The Dark Side of the Sun* (1976)
* *Strata* (1981)
* *Good Omens* (1990, kenskrivet gant Neil Gaiman)
;Krennarded
* *Nation* (2008)
;Bugale
* *The Carpet People* (1971)
* *The Nome Trilogy* / *The Bromeliad Trilogy* : *Truckers* (1988) ; *Diggers* (1990) ; *Wings* (1990)
* *The Johnny Maxwell Trilogy* : *Only You Can Save Mankind* (1992) ; *Johnny and the Dead* (1993) ; *Johnny and the Bomb* (1993)

## Liammoù diavaez
*  Lec'hienn ofisiel

## Notennoù